Patel moet beperking op aanlyn verkope regverdig, eis DAEbrahim Patel, minister van handel en nywerheid (Foto: Ayanda Ndamane/African News Agency/ANA) Die Demokratiese Alliansie het Maandag gesê Ebrahim Patel, die minister van handel en nywerheid, moet sy besluit, om beperkings te plaas op Suid-Afrika se e-handelbedryf tydens die Covid-19-afsonderingsperiode, regverdig. Dean Macpherson, die DA se skaduminister van dieselfde portefeulje, het gesê die party het die portefeuljekomitee oor handel, nywerheid en mededinging, genader en versoek dat Patel die beperking moet regverdig. “Die minister het gesê e-handel sal nie toegelaat word nie, omdat dit ‘onregverdig’ sou wees teenoor spazawinkels, aangesien hulle gesluit is. Dit is nie die geval nie,” het Macpherson bygevoeg. Hy het gesê die minister het nog nie ŉ “logiese rede” gegee vir die beperking nie. “Inteendeel, die minister het Vrydag tydens ŉ parlementêre komiteevergadering gesê riglyne kan dalk die geleidelike uitbreiding van e-handel toelaat, as mens die behoefte in ag neem om beweging op paaie, kontak tussen mense, uitdagings vir wetstoepassers en die impak op ander ondernemings in ag neem.” Macpherson het gesê dit is noodsaaklik dat Patel die land in sy vertroue neem en besonderhede verskaf oor die riglyne en wanneer dit uitgereik sal word. “Die voortgesette verbod op e-handel is nie volhoubaar nie en daar is nie ŉ rede daarvoor nie. Dit is tyd dat ons daad by woord voeg as ons die vierde industriële revolusie in ag neem en e-handel bevorder. Die parlement het al baie oor dié nuwe revolusie gepraat en dit is nou die ideale geleentheid om sy oorsigtelike magte te gebruik om die minister oor te haal om sy siening te regverdig en ŉ pad vorentoe te eis.”